Beheer die boot, nie die golwe nie - Suider Kruis
Home » Beheer die boot, nie die golwe nie
Posted on 15 Maart 2017 9 Desember 2018 by Pastoor Nico Visagie
Ons in 'n deurmekaar wêreld, maar soos julle weet is dit hoe die wêreld is. Dit was nog altyd 'n deurmekaar plek sonder rigting of leiding. Wat erg is, is wanneer die kerk nie meer die kerk is nie en ons nie meer anders is as die wêreld nie.
Dit laat my so dink aan 2 Timoteus 3 waar Paulus vir Timoteus waarsku hoe daar swaar tyd tye in die laaste dae gaan kom. Dis nie omdat die wêreld enigsins verander het nie, maar omdat die kerk verander het! In ons kerke van vandag vind ons mense wat liefhebbers van hulleself is, liefhebbers van geld, kinders wat ongehoorsaam is aan hulle ouers. Hierdie is dinge wat ons al as van self sprekend aanvaar het, want kinders is mos altyd ongehoorsaam aan hulle ouers! Dis dan waarom Paulus vir Timoteus gewaarsku het dat dinge in die laaste dae swaar gaan word omdat hierdie dinge het in ons kerke ingesluip sonder dat ons dit agterkom.
Mense dink dat as daar in die kerk gepreek word dat jy jou naaste moet lief hê, dan moet ons eers daaraan werk om onsself meer lief te hê! Want ons het liefhebbers van hulleself geword eerder as liefhebbers van God.
Dit laat my so dink aan 'n boot wat in 'n storm vasgevang is. Die golwe slaan die boot links en regs sodat die mense in die boot heen en weer geslinger word. Mense raak bang, maar in die middel is die kaptein die van boot. Hy sê vir die mense dat hy geen beheer oor die golwe het nie, maar dat hy beheer oor die boot het en dis waarom hy hulle veilig daardeur gaan bring, want die boot kan hy beheer! Dis presies soos die wêreld is. Ons as Christene is die boot. Ons kan nie die wêreld beheer nie, maar ons kan die boot beheer! Ongelukkig spandeer hopeloos te veel christene hulle tyd om die wêreld te probeer verander!
Ons is die kapteine van ons eie bote en ons moet besluit oor ons eie pad vorentoe. Ons is veronderstel om te sê: "Ek gee nie om wat hulle daar buite preek nie, ek is die kaptein van hierdie boot en daarom sal ek besluit!"
Paulus sê vir Timoteus in 2 Timoteus 3:14 "Maar bly jy in wat jy geleer het en waarvan jy verseker is, omdat jy weet van wie jy dit geleer het." Met ander woorde liewe leser, bly jy by wat geleer het omdat jy verseker is waar dit vandaan kom! Beheer jy jou boot en moenie dat die wêreld jou anders probeer oortuig nie! Prys die HERE!
Ons hoop vir die toekoms vind ons in die gebed wat Paulus bid in Efesiërs 3:14-19 " Om hierdie rede buig ek my knieë voor die Vader van onse Here Jesus Christus,  van wie elke geslag in die hemele en op die aarde sy naam ontvang,  dat Hy aan julle mag gee na die rykdom van sy heerlikheid om met krag versterk te word deur sy Gees in die innerlike mens,  sodat Christus deur die geloof in julle harte kan woon, julle wat in die liefde gewortel en gegrond is,  en julle in staat kan wees om saam met al die heiliges ten volle te begryp wat die breedte en lengte en diepte en hoogte is,  en die liefde van Christus te ken wat die kennis oortref, sodat julle vervul kan word tot al die volheid van God."
Wanneer laas het u 'n gebed soos dit gehoor? Of moet ek liewer sê; wanneer laas het u 'n gebed soos dit gebid vir iemand anders? Ons hoor nie meer mense op hierdie manier bid nie. Ons hoor mense vir Tant Annie bid want haar voet is seer, maar ons hoor nie mense bid "Om hierdie rede buig ek my knieë voor die Vader van onse Here Jesus Christus" nie.
Wanneer laas het ons op ons knieë voor die HERE afgesak en intens vir iemand anders gebid sodat daardie persoon van binne af verander mag word om die HERE as sy Saligmaker te mag aanvaar? Kom ek vat dit verder. Wat daarvan as u na 'n kerk toe gaan waar die prediker nie baie goed is nie, maar u weet dat hy elke week etlike ure spandeer om vir jou en sy gemeente lede by naam te bid voor die HERE. Jy weet dat jou naam voor die HERE genoem word en dat daar vir jou kinders gebid word. So 'n slag gee mens nie om hoe 'n goeie prediker iemand is nie, want hy KEN die HERE en hy BID vir jou! Dis waar die krag vandaan kom! Prys die HERE!
Kon ons haal almal diep asem. Voel julle nou beter? Weet jy dat jy daardie diep asem teug kon vat net omdat die HERE jou dit toegelaat het? Kom 'n slag oor jouself en vergeet van die eie ek. Die eie ek is nie belangrik nie! Self oorlewing en self beskerming is nie belangrik nie! Wat belangrik is, is om die God van Hemel en Aarde te eer vir die asem wat jy elke dag inasem en wat Hy jou toelaat om te doen uit liefde vir jou uit! Dis waarom Paulus op sy knieë gaan voor die HERE! Verstaan julle? Volgens die rykdom van God se Genade! Prys die HERE!
Ons het die vermoë om so baie te doen deur die rykdom van God se Genade, dis net nie snaaks nie! Daarom liewe Kind van God wil ek hê julle moet vandag vir my iets doen. Gaan uit in die wêreld en hou op om die wêreld te probeer verander. Jy gaan dit in elke geval nooit regkry nie. Wees jy anders as die wêreld en kyk hoe mense aangetrek gaan word na jou toe omdat jy anders is!